钦定古今图书集成/理学汇编/文学典/第093卷 > 彭通
## 钦定古今图书集成/理学汇编/文学典/第093卷 > 彭通

按《广东通志》：“通字万里，南海人。蚤失怙恃，力学工诗，
隐居教授，从之游者常数百人。洪武四年，由儒士举
铨部，以名入见，上亲阅之，拜给事中。参劾封驳，正直
庄严，同列皆以为莫及。时上方向文学，俾侍左右，应
制通诗，思敏给，上称之。尝赐宋濂以《醉学士歌》，通预
赓和列。九年，与方征等十六人皆转监察御史，尝奉”
命巡京郡，荐拔贤才，攻击贪暴，有能声。久之，擢山西
布政司参政，单车赴任，能以公廉涤积弊。河东运司
官匿羡馀不以实闻，廉得其情，遂寘于法，朝廷赐宝
镪旌之。有吴印者，官至陕西方面，本五台寺僧也，以
才辨受上知。尝谮杀按察司佥事张丁，其家人横肆。
诸藩臬事之唯谨。偶以事干通，通直其罪，且斥辱之。
条其事以闻，上不之罪也。寻引年致仕，卒于家。通为
人恭谨，外柔而中实刚直，为政若不事皦察，而所举
刺动无遗失，故能以功名终云。